ออมสินจัดแพ็กเกจผู้สูงอายุ
ออมสิน เล็งให้กู้ใช้บ้านค้ำ จ่ายเงินกู้เป็นรายเดือน พร้อมหั่นดอกเบี้ยพิเศษช่วยลูกกตัญญูที่เลี้ยงพ่อแม่
2 พ.ย. 2559

ออมสิน เล็งให้กู้ใช้บ้านค้ำ จ่ายเงินกู้เป็นรายเดือน พร้อมหั่นดอกเบี้ยพิเศษช่วยลูกกตัญญูที่เลี้ยงพ่อแม่
นายชาติชาย พยุหนาวีชัย ผู้อำนวยการธนาคารออมสิน เปิดเผยว่า ธนาคารออมสินอยู่ระหว่างการเตรียมออกโครงการช่วยผู้สูงอายุและลูกกตัญญูที่เลี้ยงดู พ่อแม่ในเร็วๆ นี้ โดยในส่วนของโครงการช่วยผู้สูงอายุ จะมีทั้งโครงการสินเชื่อ สำหรับผู้สูงอายุ (รีเวิร์ส มอร์เกจ) หรือการแปลงสินทรัพย์ เช่น บ้าน เอามาเป็นหลักประกันในการขอสินเชื่อ โดยธนาคารจะปล่อยกู้ให้ แต่เงินกู้ที่ได้จะจ่ายเป็นค่าครองชีพรายเดือน ทั้งนี้กระทรวงการคลัง และธนาคารแห่งประเทศไทย หรือ ธปท. กำลังพิจารณาเงื่อนไขโครงการดังกล่าวอยู่ เพื่อไม่ให้ธนาคารที่ปล่อยกู้มีความเสี่ยง และผู้กู้ก็ได้รับเงื่อนไขที่ดีที่สุดกับโครงการเงินฝากดอกเบี้ยพิเศษสำหรับผู้สูงอายุ
"ปัจจุบันมีผู้สูงอายุอีกจำนวนมากเช่น พวกแม่ค้าพ่อค้าในตลาดที่มีอายุเกิน 60 ปีแล้ว ทั้งที่ยังประกอบอาชีพอยู่และ ไม่ได้ประกอบอาชีพแล้ว อยากจะกู้เงินแต่ไม่มีแบงก์ไหนให้กู้ โครงการรีเวิร์ส มอร์เกจ จะตอบโจทย์คนกลุ่มเหล่านี้ ที่เปิดให้เอาบ้านที่พวกเขาผ่อนจนครบหมดแล้ว เอามาเป็นหลักประกันขอสินเชื่อ แต่จะได้เป็นเงินเข้าบัญชีไว้ใช้เป็นรายเดือน เช่น บ้าน ตีราคาประเมินได้ 1 ล้านบาท ก็จะคำนวณเพื่อทยอยจ่ายเงินเข้าบัญชีระยะเวลา 20 ปี จะได้ไม่ต้องเป็นภาระให้ลูกหลาน" นายชาติชาย กล่าว
ผู้อำนวยการธนาคารออมสิน กล่าวอีกว่า ธนาคารออมสินเตรียมออกโครงการสินเชื่อลูกกตัญญูที่เลี้ยงดูพ่อแม่ และต้องการขอสินเชื่อเพื่อซื้อบ้านหรือที่อยู่อาศัย จะได้รับเงื่อนไขพิเศษ เช่น อัตราดอกเบี้ย 0% นาน 6 เดือน หรือ 1 ปี แต่มีเงื่อนไขว่าต้องมีชื่อพ่อแม่อยู่ในทะเบียนบ้านเก่าไม่น้อยกว่า 1 ปี และต้องมีชื่อ พ่อแม่ ในทะเบียนบ้านใหม่ที่จะขอสินเชื่อด้วย หรือกรณีที่เป็นผู้มีเงินได้ใช้หลักฐานในการขอลดหย่อนภาษีค่าอุปการะเลี้ยงดูพ่อแม่ของผู้มีเงินได้อยู่ก็สามารถนำมาแสดงเพื่อขอเข้าโครงการนี้ได้
ทั้งนี้ โครงการดังกล่าวจะออกเป็นแพ็กเกจเพื่อเตรียมรองรับกับสังคมผู้สูงอายุ ให้ช่วยลดภาระของบุตรในการดูแลพ่อแม่ โดยจะเปิดให้ทั้งพ่อแม่เป็นคนกู้ หรือลูกกู้เองก็ได้ รวมทั้งยังมีโครงการ เงินฝากสำหรับผู้สูงอายุที่จะให้ดอกเบี้ยสูงเป็นพิเศษอีกด้วย